
Προς τον

Πρόεδρο της Κυβέρνησης

Κο Κων/νο Καραμανλή

Η μεταρρύθμιση  της Παιδείας που δρομολόγησε η Κυβέρνηση, αρχικά,  γέννησε  πολλές προσδοκίες στην ελληνική κοινωνία. Κι αυτό διότι μία χώρα που θέλει να είναι ανταγωνιστική, που θέλει να επενδύσει σε ανθρώπινο δυναμικό, που αποβλέπει στην ισόρροπη ανάπτυξη όλης της χώρας,  πρέπει να έχει πρωτίστως σύγχρονη και ανταγωνιστική Δημόσια Εκπαίδευση για να σταθεί όρθια στη σημερινή πραγματικότητα. Και η αλήθεια είναι ότι η Δημόσια Εκπαίδευση στην Ελλάδα, σε όλες τις βαθμίδες της,  έχει ανάγκη από βαθιά μεταρρύθμιση.  Μια μεταρρύθμιση που θα σχετίζεται πάνω απ΄ όλα με την αναβάθμιση της Δημόσιας Δωρεάν Εκπαίδευσης.

Δυστυχώς όμως, όπως διαπιστώθηκε, η μόνη αλλαγή που προωθεί η περιβόητη μεταρρύθμιση του υπουργείου Παιδείας, είναι η δημιουργία των ιδιωτικών Πανεπιστημίων, ενώ φαίνεται να υποβαθμίζεται σε υποδεέστερη προτεραιότητα, αν δεν εγκαταλείπεται, η ανάγκη για βαθιά μεταρρύθμιση στη Δημόσια και Δωρεάν Εκπαίδευση.
Η επιμονή δε του υπουργείου Παιδείας στην άμεση εφαρμογή του συγκεκριμένου μέτρου, της  μείωσης, δηλαδή, της εισαγωγής των εισακτέων στα ΑΕΙ και ΤΕΙ με την εφαρμογή της βάσης του «10», ακριβώς αυτό υποδηλώνει. Οι 13.243 λιγότεροι, για φέτος, εισακτέοι είναι οι εν δυνάμει φοιτητές των ιδιωτικών πανεπιστημίων, αφού οι πόρτες των δημοσίων εκπαιδευτικών ιδρυμάτων κλείνουν για αυτούς.
Κύριε Πρόεδρε,

Βεβαίως και το ζήτημα της εκπαιδευτικής μεταρρύθμισης, δεν είναι ζήτημα που αφορά πρωτίστως την Τοπική Αυτοδιοίκηση. Ωστόσο η μείωση των εισακτέων  είχε και μια καθόλου ασήμαντη παρενέργεια,  που τη βιώνουν οι τοπικές κοινωνίες. 

Το μέτρο πλήττει καίρια την ελληνική Περιφέρεια, αφού, όπως προκύπτει από στατιστικά στοιχεία των τελευταίων πέντε ετών, οι κενές θέσεις αφορούν αποκλειστικά και μόνο τα ΑΕΙ και ΤΕΙ της Περιφέρειας. Τα Περιφερειακά ΑΕΙ και ΤΕΙ, δέχονται τεράστιο πλήγμα, που οδηγεί στην κατάργησή τους και οι επαρχιακές πόλεις χάνουν πολύτιμο ανθρώπινο δυναμικό που στηρίζει την περιφερειακή ανάπτυξη.

Πόλεις όπως Μεσολόγγι, Άρτα, Καστοριά, Φλώρινα, Ηγουμενίτσα, Πρέβεζα είναι τα πρώτα «θύματα» και ακολουθούν Καλαμάτα, Αγρίνιο, Κοζάνη, Καβάλα, Σέρρες, Λάρισα, Πάτρα, Ηράκλειο κ.α. Οι συνέπειες, με διαφοροποιημένη ένταση, είναι ανυπολόγιστες και η Κυβέρνηση δείχνει να τις έχει υποτιμήσει.

Η Αυτοδιοίκηση από τις 5 Σεπτεμβρίου του 2005, είχε επισημάνει σε σας προσωπικά τις επαπειλούμενες συνέπειες, ενώ είχε καταθέσει και στην Υπουργό Παιδείας προτάσεις προκειμένου να αποφευχθεί η συρρίκνωση των περιφερειακών ΑΕΙ και ΤΕΙ.
Η πρώτη και πλέον σοβαρή συνέπεια, λοιπόν, αφορά στην αποφασιστική αποδυνάμωση του παράγοντα ανθρώπινο δυναμικό σ΄ όλη την ελληνική Περιφέρεια, του κρισιμότερου δηλαδή παράγοντα που στηρίζει κάθε αναπτυξιακή προσπάθεια.
Η δεύτερη επίσης σοβαρή συνέπεια είναι αυτή της απώλειας πολύτιμων, για την ελληνική περιφέρεια,  εξειδικευμένων θέσεων εργασίας. 
Η τρίτη, και σημαντικότερη συνέπεια, είναι πως η συρρίκνωση των Τμημάτων συνεπάγεται και την απώλεια  θέσεων εργασίας, όχι μόνο  στα εκπαιδευτικά ιδρύματα, αλλά και σε πολλούς τομείς της παραγωγικής δραστηριότητας, αυξάνοντας δραματικά τον ήδη υψηλό, σε πολλές πόλεις, δείκτη  ανεργίας.
Κύριε Πρόεδρε, 

Καμία πόλη και κανένας δήμαρχος δε διεκδίκησε Πανεπιστημιακή  σχολή για τη δόξα. Όλες οι πόλεις έχουν μια ιστορική και πολιτιστική διαδρομή. Κανένας δήμαρχος και καμία πόλη δεν εννοούν την ανάπτυξη με όρους Fast Food και  ευκαιριακών πελατών.

Θεωρούμε ότι τα περιφερειακά ΑΕΙ και ΤΕΙ ήταν και πρέπει να παραμείνουν στυλοβάτες της ανάπτυξης με το ανθρώπινο δυναμικό τους. Πιστεύουμε ότι τα περιφερειακά ΑΕΙ και ΤΕΙ αυτό που χρειάζονται είναι αναβάθμιση και σε πολλές περιπτώσεις επαναπροσανατολισμό. 

Αν δε θέλουμε να  καταστήσουμε την Αθήνα πρωτεύουσα χωρίς ενδοχώρα και  την Ελλάδα χώρα των «μετρίων», επιβάλλεται τα περιφερειακά ΑΕΙ και ΤΕΙ να συνδεθούν πιο στενά με την περιφερειακή ανάπτυξη, με μελέτες και ερευνητικά κέντρα, σε συνεργασία με τις τοπικές παραγωγικές δυνάμεις και την Αυτοδιοίκηση. 

Τίποτε από όλα αυτά δεν μπορούν να γίνουν με καταργημένα ιδρύματα.

Τίποτε δεν μπορεί να ανατρέψει αυτήν την τυφλή πορεία όσο η Ελλάδα επιμένει να κινείται στον αστερισμό του συγκεντρωτισμού με τεράστιες αρνητικές συνέπειες στην ανάπτυξη και την ευημερία του τόπου.

Κύριε Πρόεδρε,

Μετά από συνάντηση των δημάρχων των 42 πόλεων που πλήττονται από το μέτρο του «10», η οποία πραγματοποιήθηκε με πρωτοβουλία της ΚΕΔΚΕ, αποφασίστηκε να ζητήσουμε συνάντηση μαζί σας προκειμένου να σας εκθέσουμε τις απόψεις μας και τις προτάσεις μας για να αντιμετωπιστεί η επαπειλούμενη συρρίκνωση των περιφερειακών  εκπαιδευτικών ιδρυμάτων.

Σας  παρακαλούμε κύριε Πρόεδρε, ακριβώς λόγω αυτών των εξελίξεων, να ορίσετε το ταχύτερο δυνατό, συνάντησή σας με αντιπροσωπεία μας.
Πάρις Κουκουλόπουλος

Πρόεδρος ΚΕΔΚΕ
